**Dôvodová správa**

1. **Všeobecná časť**

Ministerstvo zdravotníctva Slovenskej republiky predkladá návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 579/2004 Z. z. o záchrannej zdravotnej službe a o zmene a doplnení niektorých zákonov v znení neskorších predpisov (ďalej len „návrh zákona“).

Návrh zákona bol vypracovaný s cieľom zlepšiť dostupnosť záchrannej zdravotnej služby (ďalej len „ZZS“) pre pacientov bezprostredne ohrozených na živote, a to tak, aby garantoval teoretickú dostupnosť dojazdu ambulancie záchrannej zdravotnej služby na miesto zásahu do 15 minút pre 90% obyvateľstva, zefektívniť fungovanie ZZS a zakomponovať potrebné menšie úpravy vyplývajúce z aktuálnych povinností a potrieb systému ZZS na Slovensku. Úpravy sú tiež potrebné na splnenie cieľov a míľnikov Plánu obnovy a odolnosti, komponentu 11, reformy 4, ktorá podmieňuje investície 4 a 5.

Návrh zákona vkladá do súčasnej právnej úpravy nový typ posádky - ambulancia rýchlej lekárskej pomoci v stretávacom režime „RV“ a obsahuje s tým súvisiace zmeny ďalších častí zákona. Zavedenie tohto typu posádky podľa analýz Operačného strediska záchrannej zdravotnej služby Slovenskej republiky (ďalej len „OS ZZS SR“) zlepší dostupnosť ZZS pre pacientov a skráti čas, za ktorý dokáže pacient v ohrození života dostať odbornú zdravotnú starostlivosť. Tento typ posádky je bežným v ďalších krajinách Európskej únie (vrátane Českej republiky, Rakúska a iných).

Návrh zákona upravuje pravidlá zmeny sídla stanice ZZS, najmä počíta pri procese povoľovania zmien aj s OS ZZS SR, ktoré vzhľadom na svoje analýzy a poznatky z praxe dokáže lepšie posúdiť vhodnosť poskytovateľom novo navrhovaného umiestnenia stanice ZZS. Tiež je navrhovaná pravidelná úprava sídel staníc podľa aktuálnych potrieb obyvateľstva, vyplývajúcich z analýz a štatistík OS ZZS SR. Doterajšia právna úprava umožňovala zmenu sídla bez ohľadu na skutočnosti vyplývajúce z pravidelnej analýzy o najefektívnejšom rozmiestnení posádok vypracovanej OS ZZS SR. Aktualizácia rozmiestnenia staníc sa zvykla robiť aj doteraz pri vydávaní povolení na prevádzkovanie ambulancie ZZS, tento dôležitý krok však nebol zakomponovaný v zákone.

Návrhom zákona sa zároveň mení vyhlasovateľ výberového konania na vydanie povolenia na prevádzkovanie ambulancie záchrannej zdravotnej služby z Úradu pre dohľad nad zdravotnou starostlivosťou na Ministerstvo zdravotníctva SR, čo by malo zvýšiť transparentnosť výberového konania.

Návrh zákona presnejšie definuje požadované časové limity a povinnosti poskytovateľov ZZS tak, aby sa minimalizovali časové straty pri výjazdoch ZZS. Skrátená doba medzi príjmom výzvy posádkou ZZS a samotným výjazdom na zásah urýchli príchod odbornej pomoci k pacientovi potencionálne vyžadujúcemu neodkladnú zdravotnú starostlivosť. Zároveň bude posádka vďaka skráteniu celkovej doby zásahu skôr dostupná pre prípadný ďalší zásah.

OS ZZS SR v súčasnosti nemá povinnosť zabezpečovať správu centrálneho registra automatických externých defibrilátorov (ďalej len ,,AED“). Návrh zákona určuje OS ZZS SR povinnosť zabezpečovať správu registra takýchto zariadení, čo je štandardom v ostatných európskych krajinách. AED je zariadenie, ktoré pomáha obnoviť srdcový rytmus pomocou elektrického výboja. Jeho súčasťou sú defibrilačné elektródy, ktoré umožňujú analyzovať srdcový rytmus. Včasné použitie tohto zariadenia u pacientov s náhlou zástavou obehu zvyšuje úspešnosť resuscitácie a znižuje následný neurologický deficit po úspešnom návrate spontánnej cirkulácie. Návrhom zákona sa neukladá právna povinnosť registrovania zakúpeného AED. Zámerom je vytvorenie siete verejne dostupných zariadení AED a zvýšenie povedomia o dôležitosti tohto zariadenia. Informácie a údaje o zariadení AED a o ich vlastníkoch sa uložia do databázy AED vedenej OS ZZS SR a zverejníme na mape AED sprístupnenej na stránke [www.155.sk](https://www.155.sk/).

Predkladaný návrh zákona má pozitívny vplyv na poskytovanie zdravotnej starostlivosti. V súčasnosti vydané licencie na prevádzkovanie staníc ZZS sú platné do roku 2025. Po tomto roku bude vydaný nový plán zabezpečenia v Slovenskej republike posádkami záchrannej zdravotnej služby, kde bude môcť byť zaradený aj navrhovaný nový typ posádky. Vo všeobecnosti očakávame pozitívny vplyv na podnikateľské prostredie. Zvýšenie počtu typov ambulancií rozšíri možnosti pre subjekty, ktoré sa budú uchádzať o povolenie na prevádzkovanie ambulancie ZZS. Negatívnym vplyvom je možná potrebná investícia na nákup nového typu vozidla. Obnova vozového parku je ale poskytovateľmi ZZS spravidla realizovaná v pravidelných intervaloch aj v súčasnosti, a to vzhľadom na vysokú vyťaženosť vozidiel v systéme a s tým súvisiace opotrebovanie vozidiel.

Predložený návrh zákona má pozitívny a aj negatívny vplyv na podnikateľské prostredie. Návrh zákona má pozitívny vplyv na rozpočet verejnej správy a na informatizáciu spoločnosti. Nemá vplyv na životné prostredie. Má pozitívny vplyv na služby verejnej správy, respektíve služby v zdravotníctve. Nepredpokladajú sa sociálne vplyvy. Predložený návrh zákona nemá vplyv na manželstvo, rodičovstvo a rodinu.

Návrh zákona je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, inými zákonmi a ďalšími všeobecne záväznými právnymi predpismi, ako aj s medzinárodnými zmluvami a medzinárodnými dokumentmi, ktorými je Slovenská republika viazaná a s právom Európskej únie.